Ahkera työnteko koko opiskeluajan lykkää valmistumista hieman.

Opintojen saattaminen loppuun kannattaa. Eläketurvakeskuksen ja Tampereen yliopiston laajassa tutkimuksessa havaittiin, että yhdeksän kymmenestä valmistuneesta on ollut työssä muutama vuosi tutkinnon suorittamisen jälkeen. Näin käy sekä ammattioppilaitoksista, ammattikorkeakouluista että yliopistoista valmistuneille.

– He kiinnittyvät hyvin työelämään, kuvailee Eläketurvakeskuksen ekonomisti Janne Salonen.

Enemmistö tutkintonsa sitkeästi tehneistä sai töitä riippumatta siitä, oliko töitä tehty paljonkin tai vain satunnaisesti opiskeluaikana. Noin joka kymmenes oli vaarassa syrjäytyä työmarkkinoilta opiskelun jälkeen.

Puolet paahtaa työtä ja opintoja

Ylemmän korkeakoulututkinnon suorittaneista puolet tekee töitä koko opiskeluajan, ammattikorkeakoululaisista lähes puolet ja ammattikoululaisista neljännes. Ahkera työnteko opintojen lomassa lykkää esimerkiksi maisteriopintojen valmistumista noin puoli vuotta.

– Tutkimus tuo esiin sen, että puheet opiskeluaikojen lyhentämistarpeesta ja opintotuen ehtojen kiristämisestä ovat turhia. Pitäisi enemminkin keskustella siitä, että opiskelijat saisivat laadukasta opetusta. Opintojärjestelyistä voisi tehdä joustavia, sanoo Suomen ylioppilaskuntien liiton puheenjohtaja Piia Kuosmanen.

Töiden ahkera tekeminen opiskeluaikana kasvattaa palkkapussia valmistumisen jälkeen. Ero vähän töitä tehneisiin on satoja euroja kuukaudessa sekä miehillä että naisilla.

Mies- ja naisopiskelijoiden palkat ovat melko samalla tasolla, mutta valmistumisen jälkeen miesten palkkataso on selkeästi korkeampi. Salosen mukaan tätä selittävät sekä naisten ja miesten asettuminen eri aloille että perhevapaat.

Kuosmasen mukaan opiskelijoiden työntekoon on kolme syytä.

– Opiskelijat eivät tule toimeen opintotuella, mutta eivät halua ottaa epävarman tulevaisuuden takia lainaa. Toisekseen he kokevat työnteon mielekkääksi. Kolmanneksi he tietävät, että ilman työkokemusta on vaikea saada töitä.

Tutkimusaineistona olivat 2005–2007 tutkinnon ammattioppilaitoksissa, ammattikorkeakouluissa ja yliopistoissa suorittaneet alle 31-vuotiaat.

Nuorten työllisyyttä seurattiin 3–5 vuotta ennen ja jälkeen valmistumisen. Tutkimuksesta on aiemmin julkaistu maistereiden urakiinnittymistä koskeva osuus.